《答官仲儒》
宋代·李吕

风俗去古远，人伪日败常。
故知取士法，时焉立纪纲。
设科发自汉，糊名始於唐。
前辈务实学，倡道赖欧阳。
当世所得盛，登用多俊良。
倒指几百年，讲求屡更张。
迩来取进士，轻快好文章。
唾手鑱雁塔，转身簉鸳行。
莫论稽古力，所贵时学长。
自顾本迂拙，下语愁肺肠。
虽云事场屋，浪逐槐花忙。
竟如卞和璧，三献足已伤。
既然违好尚，敢不知括囊。
酿渚溪之泉，可以供酒浆。
拾东园之果，可以资餱粮。
耦语古圣贤，曝背傲羲黄。
义命要不愧，胡为乎皇皇。
故人弗予弃，妙句深激昂。
清逸庾谢迫，风骚屈宋旁。
报言乏琼琚，微吟频寒螀。

作者简介：李吕（1122—1198）生于宋徽宗宣和四年，卒于宁宗庆元四年，年七十七岁。端庄自重，记诵过人。年四十，即弃科举。好治易，尤留意通鉴。教人循循善诱，常聚族百人，昕夕击鼓，聚众致礼享堂，不以寒暑废。吕著有《澹轩集》十五卷，《国史经籍志》传于世。